Την αύξηση της στρατιωτική θητείας βάζει στο τραπέζι ο βουλευτής της ΝΔ και πρόεδρος της Επιτροπής Δημόσιας Διοίκησης, Δημόσιας Τάξης και Δικαιοσύνης της Βουλής, Μάξιμος Χαρακόπουλος, ο οποίος τονίζει ότι είναι επιτακτική ανάγκη να ξεκινήσουν νέα εξοπλιστικά προγράμματα για τις Ένοπλες Δυνάμεις λόγω της κατάστασης στην περιοχή μας.

«Η κυβέρνηση ορθώς, αλλά και το σύνολο των πολιτικών δυνάμεων τοποθετούνται με σύνεση στην παρούσα συγκυρία και αυτό είναι θετικό γιατί χρειάζεται εθνική ενότητα, αρραγές μέτωπο, σε αυτές τις περιπτώσεις. Αυτό είναι το πρώτο που χρειάζεται, ο ακρογωνιαίος λίθος για να αντιμετωπίσεις την τουρκική προκλητικότητα. Η κυβέρνηση πολιτεύεται με σύνεση και αποφασιστικότητα» ανέφερε, μιλώντας στη «Θεσσαλία Τηλεόραση».

Παράλληλα, σημείωσε ότι «η χώρα μας λειτουργεί μέσα στα πλαίσια του διεθνούς δικαίου και απέναντι στο δίκαιο της ισχύος που επιδεικνύουν οι Τούρκοι με τις προκλητικές αυτές συμπεριφορές προτάσσει την ισχύ του δικαίου, αξιοποιεί τις συμμαχίες της και προσπαθεί συνταυτισμένη με αυτές τις συμμαχίες να σταθεί απέναντι στις προκλήσεις των Τούρκων».

Αύξηση στρατιωτικής θητείας

Σύμφωνα με τον ίδιο «από εκεί και πέρα αυτό δεν σημαίνει ότι πρέπει να εφησυχάζουμε, χρειάζεται εγρήγορση και διπλωματική, αλλά εγώ τολμώ να πω και κάτι που έχει πολιτικό κόστος. Μειώνεται ο πληθυσμός και γηράσκει».

«Άρα, πέρα από τη συνολική αντιμετώπιση του δημογραφικού προβλήματος που χρειάζονται μέτρα, και η κυβέρνηση κινείται προς αυτό και είναι πολύ σημαντικό –στον νέο προϋπολογισμό υπάρχει το επίδομα των 2000 ευρώ για κάθε ελληνόπουλο που θα γεννιέται- οφείλουμε να βάλουμε στο τραπέζι καθαρά το ζήτημα της αύξησης της στρατιωτικής θητείας» είπε χαρακτηριστικά.

Κανόνια και όχι βούτυρο

Οπως υπογράμμισε «θα πρέπει να δούμε το παράδειγμα που ακολουθείται σε άλλες χώρες, όπως η Κύπρος και το Ισραήλ, όπου τα παιδιά αμέσως μόλις τελειώνουν το Λύκειο πάνε στο στρατό για να μην έχουμε τις διαρροές που παρατηρούνται, δυστυχώς, τα τελευταία χρόνια στην πατρίδα μας. Και κάτι ακόμη, η υπερδεκαετής οικονομική κρίση δημιούργησε και άλλα παρεπόμενα».

«Δεν είχαμε γενναία εξοπλιστικά προγράμματα για την ενίσχυση των ενόπλων δυνάμεων και κινδυνεύει να ανατραπεί η ισορροπία στο Αιγαίο αν δεν έχει ήδη ανατραπεί. Άρα, λοιπόν, θα έλεγα ότι είναι η εποχή για κανόνια και όχι βούτυρο, για να χρησιμοποιήσω μια φράση κλισέ και θα έλεγα κατά τη γνώμη τουλάχιστον το μέγιστο μέρος, αν όχι όλα, των κερδών από τα ελληνικά ομόλογα που επιστρέφονται από τις ξένες τράπεζες θα πρέπει να κατευθυνθούν σε εξοπλιστικό πρόγραμμα» κατέληξε ο βουλευτής της ΝΔ.